Resumaziun dal text: Fastiz d’artisanats vid la miraglia da chastels e ruinas. 

Da Jakob Obrecht / translaziun Lia Rumantscha

Las ruinas dals mirs da chastels e dad auters edifizis medievals, sco p.ex. da las portas e dals mirs da la citad, èn oz savens las sulettas perditgas da l’anteriura moda da construir da fitg differents edifizis. Ils tetgs ed ils palantschieus sura da travs dals edifizis èn per gronda part gia daditg crudads ensemen u daventads in’unfrenda dal fieu. Sper illustraziuns e descripziuns contemporanas èn quellas ruinas da mirs savens la davosa funtauna ch’ins po consultar per reconstruir la furma e l’istorgia da construcziun d’in edifizi. Ellas dattan ultra da quai infurmaziuns impurtantas davart la procedura da construcziun, il material ed ils d’agids tecnics. Mintga rusna per las travs, mintga segn da tagliacrappa e mintga restanza da liadira è ina perditga impurtanta da la procedura da construcziun da pli baud. Durant ina sanaziun parziala u totala èsi perquai da far gronda attenziun da betg allontanar in detagl da la construcziun avant ch’ins l’ haja examinà resp. documentà.